**Den afrikanske grænsedragning**

**Europæernes nøjedes i lang tid med at sejle ned langs den afrikanske kyst, hvor de handlede med de lokale. Hvis de begav sig ind i landet, var der tale om farefulde opdagelsesrejser. Det var først i den anden halvdel af 1800-tallet, at europæerne oprettede egentlige kolonier i Afrika.**

Af Birgitte Hjort Nielsen, JP Explorer Undervisning

Publiceret 16-02-2007

Franskmændene begyndte at interessere sig for Afrika efter Napoleonskrigenes afslutning i 1815, og i 1830'erne havde de koloniseret Algeriet. I Sydafrika havde der været hollandske kolonister, de såkaldte boere, fra 1652, men først i 1880'erne begyndte den store europæiske kamp om Afrika. I Vestafrika var det især Frankrig og England, der tørnede sammen.   
  
Koloniseringen af Afrika hang sammen med magtbalancen i selve Europa. I stedet for at slås indbyrdes i Europa, kæmpede de europæiske nationer om at være først og størst i Afrika. Og den kamp førte i 1884-85 til opdelingen af Afrika i europæiske interesseområder.   
  
Det foregik i Berlin på en række møder, der fandt sted fra november 1884 til februar 1885. Den endelige aftale blev godkendt af England, Østrig-Ungarn, Frankrig, Tyskland, Rusland, USA, Portugal, Danmark, Spanien, Italien, Holland, Sverige, Belgien og Tyrkiet. Aftalen tog højde for de forskellige europæiske nationers handelsinteresser, så der bl.a. blev fri adgang til sejlads på floderne, hvor varer nemt kunne transporteres fra sted til sted.   
  
Resultatet blev en opdeling af det afrikanske kontinent i 50 hurtigt skitserede stater. Hvor stregen skulle sættes mellem to områder, blev besluttet ud fra de europæiske staters forskellige ønsker. Der blev ikke taget hensyn til, hvem der boede i området, eller hvordan området traditionelt hang sammen.   
  
Konferencen i Berlin var ikke en egentlig inddeling i forskellige kolonier, men det blev resultatet. Da konferencen blev afholdt, bestod 80% af det afrikanske kontinent af lokale afrikanske stater. I 1914 havde konferencens deltagere kontrol over 90% af Afrika, og grænserne så ud som aftalt i Berlin. Det gør de stadig i dag.

